Die bont hond in | Maroela Media
Die bont hond in
Elke hond is baas op sy eie werf beteken elkeen is meester van sy eie gebied of huis.
Twee honde veg om een been, die derde loop daarmee heen word gebruik wanneer twee mense oor ŉ ding twis en ŉ derde dikwels daarmee wegloop.
Om iemand soos ŉ hond te behandel, is om iemand baie sleg te behandel.
Agter elke hond aan blaf? Dit beketen om self geen oordeel te hê nie en ander na te praat.
Selfs die hond blaf nie meer vir iemand daar nie beteken ‘n persoon kuier gereeld iewers.
Jy kan ŉ hond die blaf nie belet nie? Jy kan ŉ mens dus nie belet om te praat nie.
Ons het al almal die uitdrukking blaffende honde byt nie gehoor wanneer ŉ blaffende hond op iemand afstorm, maar die betekenis hieraan is eintlik dat ŉ persoon wat dreig of raas, gewoonlik nie gevrees hoef te word nie.
Daar is meer hondjies wat Blom heet, word gesê as ŉ mens iemand van iets beskuldig waaraan hy nie skuld het nie net omdat sy naam dieselfde is as dié van ŉ verdagte.
Iemand wat aanhoudend praat, praat ŉ hond uit ŉ bos uit. Jou eie mense kan jou die seerste maak, daarom sê ons eie of mak honde byt die seerste.
Was jy al ooit die bont hond in? Dit beteken om baie kwaad te wees. Die bont hond is waarskynlik een van die talle benaminge vir die duiwel, dus die duiwel in wees wat self ŉ versagting is van die hel in wees.